
Dylunio a chynnal astudiaeth ymchwil ar raddfa fach, a gwerthuso'n feirniadol effaith offer ymchwil a ddewiswyd, a’r data, ar y dysgwr 
Beth yw barn athrawon a phlant blwyddyn 4 a 5 ar gwestiynu fel dull o asesu ar gyfer dysgu? 
Asesu ar gyfer dysgu (Aagd) yw’r broses o geisio a dehongli tystiolaeth i’w ddefnyddio gan ddysgwyr a’u hathrawon i asesu ble maen nhw yn eu dysgu, ble maen nhw angen anelu i fynd nesaf a beth yw’r ffordd orau i gyrraedd yna. Mae hyn yn cynnwys strategaethau a gweithgareddau gwahanol sy’n asesu beth mae’r dysgwyr wedi ei ddysgu (Paul a Black, 2012). Mae strategaethau asesu ar gyfer dysgu yn cael eu cynllunio o fewn gwersi ac mae’n caniatáu i athrawon ymyrru lle bo’n briodol (Harrison and Black, 2010). Bydd yr ymchwil yma yn edrych ar gwestiynu fel dull o asesu ar gyfer dysgu gan holi’r cwestiwn ‘Beth yw barn disgyblion ac athrawon plant blwyddyn 4 a 5 ar gwestiynu fel dull o asesu ar gyfer dysgu?’. Mae cwestiynu yn rhan allweddol o asesu ar gyfer dysgu gan ei fod yn chwarae rhan allweddol mewn dysgu plant. Nid yn unig yw cwestiynu yn ddull pwysig i asesu a phrofi faint mae’r disgyblion wedi ei ddysgu, mae o hefyd yn gwella eu dealltwriaeth (Sardareh et al, 2014). Bydd barn athrawon yn cael ei gasglu trwy ddefnyddio holiadur, a bydd barn disgyblion yn cael ei gasglu gan ddefnyddio cyfweliadau. Mae defnyddio holiadur yn caniatáu i’r ymchwilydd gael ymatebion gan gyfranogwyr penodol ac mae’n rhoi hyblygrwydd i’r cyfranogwyr ei lenwi pryd maen nhw hefo amser (Bartram, 2019) felly mae’n ddull addas o gasglu barn yr athro fel cyfranogwr. Mae cyfweliad yn rhoi’r cyfle i’r ymchwilydd holi cwestiynau ychwanegol ac mae’n darparu hyblygrwydd i ail eirio cwestiynau i gael ateb mwy dwfn neu helpu’r cyfranogwyr i ddeall (Cohen et al, 2017) felly mae’n dechneg ymchwil addas i gasglu barn disgyblion er mwyn gallu sicrhau dealltwriaeth. Bydd yr ymchwil yma yn helpu i’r ymchwilydd i ddatblygu yn broffesiynol gan gwella eu dealltwriaeth o sut mae defnyddio cwestiynu fel dull o asesu ar gyfer dysgu yn effeithiol. Rhagdybiwyd y bydd yr athrawon fel cyfranogwyr yn hoffi defnyddio cwestiynu fel dull o Aagd ac yn ei ddefnyddio yn aml o fewn yr ystafell ddosbarth er mwyn canfod beth mae’r disgyblion wedi ei ddysgu. Rhagdybiwyd hefyd y bydd yr athrawon yn deall pwysigrwydd cwestiynu o’u safbwynt nhw ac yn gweld sut mae’n fuddiol i addysg y disgyblion. Rhagdybiwyd y bydd y disgyblion gyda safbwynt ychydig mwy negyddol ar gwestiynu ond yn ei fwynhau pan mae’n cael ei ddefnyddio ar ffurf fwy creadigol fel gemau, efallai y bydd y disgyblion yn credu bod cwestiynu yn gwneud nhw’n anghyfforddus neu’n codi cywilydd arnyn nhw. Nodau’r ymchwil yw darganfod sut mae cwestiynu yn cael ei ddefnyddio yn yr ystafell ddosbarth, pryd mae’n cael ei ddefnyddio, sut mae’n helpu’r athrawon a’r disgyblion a sut mae’n gwneud i’r plant deimlo pan mae’n cael ei ddefnyddio mewn ffyrdd gwahanol. Er mwyn gwneud hyn bydd athro a disgyblion blwyddyn 4 a 5 yn cael eu holi fel cyfranogwyr.
Adolygiad Llenyddiaeth 
Mae pedwar elfen i asesu ar gyfer dysgu sef: 
· Rhannu Meini Prawf Llwyddiant 
· Ansawdd cwestiynau 
· Ansawdd adborth 
· Hunan asesu ac asesu cyfoedion (Wiliam & Black, 2009) 
  
Bwriadir edrych ar ansawdd cwestiynu yn benodol a darganfod beth yw barn athrawon a disgyblion arno fel techneg AagD. Yn bennaf, caniateir cwestiynu i’r addysgwr ddarganfod faint a beth mae’r dysgwyr wedi ei ddysgu neud ei ddeall o’r hyn sy’n cael ei ddysgu iddynt . Yn aml bydd cwestiynu yn cael ei ddefnyddio cyn dechrau’r dysgu, yn ystod yr addysg ac ar ôl yr addysg orffen felly mae’n caniatáu i ddisgyblion ac athrawon ddysgu oddi wrth ei gilydd a deall sut i wella neu beth maen nhw angen newid. Gwneir hyn yn effeithiol trwy gael amrywiaeth o gwestiynau sy’n ailgyfeirio dysgwyr at ddysgwyr eraill ac yn caniatáu i’r addysgwr darparu adborth gwerthfawr, mae pwysigrwydd rhoi digon o amser meddwl hefyd yn cael ei ystyried fel rhywbeth sy’n gwneud cwestiynu yn effeithiol (Arslan, 2006). Er mwyn cwestiynu’n effeithiol, awgrymir y dylai addasu’r strategaethau cwestiynu, mae hyn yn caniatáu gwahaniaethu a sicrhau bod pawb yn cael y cyfle cyfartal (Dudley & Osvath, 2016). Enghreifftiau o gwestiynu yw gadael sylwadau sy’n cynnwys cwestiynau ychwanegol, mae hyn hefyd yn cysylltu ag ansawdd adborth; cwestiynu disgyblion penodol; dulliau ar hap, er enghraifft ffyn lolipop neu wefan dewis enw ar hap; meddwl, paru, rhannu. Trwy ddefnyddio amrywiaeth o’r dulliau yma, mae dysgwyr yn cael cyfle i archwilio atebion mewn ffyrdd gwahanol, er enghraifft trwy feddwl yn annibynnol, meddwl gyda phartner/grŵp, ymchwilio’r ateb ac edrych ar waith blaenorol, yn ei dro mae hyn yn gallu hybu hyder dysgwyr a helpu nhw i feddwl yn gritigol. Wrth wneud hyn awgrymir fod yr addysgwr yn darparu ‘ffordd allan’ i’r dysgwyr, er enghraifft yr opsiwn i ‘ffonio ffrind’ er mwyn osgoi codi cywilydd ar y dysgwr ac effeithio eu hunan hyder, ond pwysleisir y dylai’r addysgwr dim ond gwneud hyn pan maent yn sicr fod y dysgwr yn ansicr o’r ateb ar ôl digon o amser iddynt feddwl am yr ateb ac ar ôl eu cwestiynu ymhellach i helpu nhw ddod i ateb (Wilen, 1987).  
Mae cwestiynu yn cael ei ddefnyddio am amrywiaeth o resymau, er enghraifft i gadw ymgysylltiad y plant yn y wers; i roi’r cyfle i blant glywed safbwynt plant eraill a dysgu oddi wrth ei gilydd; i helpu addysgwyr i ddeall beth a sut mae plant wedi dysgu (Arlslan, 2006). Mae’r pethau yma yn fuddiol i addysg y plant ac i ehangu eu dealltwriaeth. Mae’n bwysig ystyried beth yw pwrpas cwestiynu o fewn y dosbarth wrth gynllunio’r cwestiynau rydych am ofyn fel addysgwr, er enghraifft beth yw’r berthynas rhwng y cwestiwn a’r pwnc sy’n cael ei astudio/addysgu, pa wybodaeth flaenorol sydd gan y dysgwyr i helpu nhw ateb y cwestiynau, gan gynnwys yr adnoddau sydd ar gael i helpu nhw ateb y cwestiwn, sut mae’r cwestiynau sy’n cael eu gofyn yn cysylltu gyda'i gilydd. Wrth ystyried y pwyntiau yma mae’r addysgwr yn sicrhau fod gan y dysgwyr y siawns a’r gallu i ateb y cwestiwn, mae hyn yn sicrhau fod y plant yn cael y cyfle i ddysgu a bod yna werth i’r cwestiwn (Fusco, 2012). Mae cyfuniad o gwestiynau lefel isel a lefel uchel yn gallu bod yn effeithiol mewn gwers, gall yr un cwestiwn gael ei ofyn ond ac mae’r disgyblion yn gorfod defnyddio eu gwybodaeth flaenorol am bynciau eraill i weithio ateb allan yna byddai’r cwestiwn yn lefel uchel, ar y llaw arall os mae’r athro wedi dweud yr ateb i’r cwestiwn air am air yn flaenorol yna fe fyddai’r cwestiwn o lefel isel. Felly wrth ystyried pa mor effeithiol yw cwestiwn, mae angen ystyried sut mae’r dysgwyr am fynd ati i ateb y cwestiwn (Barden, 1995).
Mae cwestiynu yn caniatáu i addysgwyr i adolygu, gwirio’r dysgu, ysgogi’r meddwl ac i herio dysgwyr i feddwl yn gritigol. Cafodd cwestiynu ei labelu fel y peth pwysicaf mewn addysgu gan Taba, Levine, & Elzey yn 1964 (Ellis, 1993). Mae’n bwysig bod yn ymwybodol o sut mae dysgwyr o wahanol alluoedd yn ymateb i gwestiynu, dangosodd un ymchwil fod dysgwyr hefo gallu uwch yn ymateb yn dda i gwestiynu cyn dechrau darllen a dysgu am rywbeth gan fod nhw’n cael eu hysgogi i ac yn gallu cadw’r cwestiynau yma mewn cof wrth ddysgu ymhellach, ond ar y llaw arall bydd dysgwyr a gallu is neu sgiliau darllen isel yn fwy tebygol o ganolbwyntio ar y wybodaeth sy’n berthnasol i ateb y cwestiwn yn unig, ac felly bydden nhw ddim yn amsugno gwybodaeth ychwanegol. Felly mae’r ffordd mae gwybodaeth a chwestiynau yn cael eu cyflwyno i ddysgwyr gwahanol yn effeithio ar sut bydden nhw’n dysgu (Cotton, 1988). Felly gallai hyn fod yn fantais pan mae cwestiynau yn cael ei ddefnyddio’n effeithiol ond pan nad yw’n cael ei ddefnyddio’n effeithiol fe allai fod yn anfantais o fewn yr ystafell ddosbarth.  
Mae tacsonomeg bloom yn ddull o gwestiynu sydd yn cynnwys lefelau gwahanol i alluogi i addysgwyr wahaniaethu cwestiynau yn addas ar gyfer dysgwyr gwahanol. Mae’r lefelau yn cychwyn gyda galw i gof ffeithiau a chydsyniadau syml ac yn arwain i fyny at greu gwaith newydd neu wreiddiol. Mae tacsonomeg bloom yn helpu dysgwyr i ddatblygu ofewn themâu neu wrth ddechrau themâu Newydd (Armstrong, 2010)
Methodoleg 
Defnyddiwyd yr agwedd fosaig i wneud yr ymchwil wrth wrando ar farn a lleisiau plant gan ystyried eu llesiant. Mae’n golygu bod mwy nag un offer ymchwil yn cael ei ddefnyddio i gasglu data gan y plant a’r bobl sy’n bwysig i’w addysg (Clark, 2017). Mae enghreifftiau o offer ymchwil a allai gael ei ddefnyddio yn cynnwys holiaduron, cyfweliadau, arsylwi, recordio teithiau i weld os mae tueddiadau, a gofyn i blant creu lluniau neu fapiau i weld beth sy’n bwysig iddynt ac yn aros yn eu cof (Clark, 2001). Wrth ddefnyddio’r agwedd fosaig mae angen meddwl am y plentyn fel arbenigwyr ym mywydau eu hunain, fel cyfathrebwyr medrus, deiliaid hawl, cyfranwyr ystyrlon. Golygir hyn fod gallu'r plentyn i gyfrannu yn cael ei weld fel un gwerthfawr heb sôn am eu gallu academaidd. Mae’r agwedd fosaig yn caniatáu i’r ymchwilydd ystyried bob plentyn yn gyfartal a defnyddio offer ymchwil sy’n addas ar gyfer y cyfranogwyr penodol (Clark & Moss, 200)  Yn yr ymchwil yma defnyddir cyfweliad i gasglu barn a chlywed llais y plant a defnyddir holiadur i gasglu barn eu haddysgwr. Felly mae holiadur a chyfweliadau yn cael eu cyfuno yn ogystal â llais y plant a llais eu haddysgwr.  
Mae holiadur yn ddull o gasglu data ar ffordd ysgrifenedig ac mae’n galluogi’r ymchwilydd i gasglu data defnyddiol o safon uchel gan ofyn cwestiynau penodol a pherthnasol, mae hefyd yn hawdd darparu anhysbysrwydd. Mae’n bwysig defnyddio iaith addas ar gyfer y cyfranogwyr, hynny yw defnyddio iaith fwy syml os mae’r cyfranogwr yn ifanc neu ddim yn arbenigwr yn y maes ond gellir defnyddio iaith fwy penodol ac academaidd os mae’r cyfranogwyr yn arbenigo yn y maes (Marshall, 2004). Mae’n bwysig bod yr ymchwilydd yn rhoi eu hunain yn esgidiau'r cyfranogwr wrth greu holiadur, felly yn yr ymchwil yma byddai’r ymchwilydd yn ystyried mai athro sy’n ymateb yn yr holiadur ac felly fe fyddai lle i ddefnyddio termau proffesiynol ac academaidd ond hefyd sicrhau ei fod yn ddealladwy iddynt (Pershing, 2006).
Mae defnyddio holiaduron yn caniatau i'r ymchwilydd gasglu data gan sampl mawr ond hefyd gan bobl benodol. Mae’n caniatáu hyblygrwydd o ran amser gan fod y cyfranogwr yn gallu cwblhau’r holiadur yn amser eu hunain, sy’n wahanol i gyfweliad lle mae’n hanfodol bod y cyfranogwr a’r ymchwilydd yn bresennol ar yr un pryd.  Mantais arall o holiadur yw bod y wybodaeth a gasglwyd yn hawdd i’w ddadansoddi, yn enwedig lle mae cwestiynau caeedig yn cael eu defnyddio (Munn & Drever, 1990). Mae holiaduron yn caniatáu i nifer fawr o gyfranogwyr cael eu defnyddio mewn ymchwil a gall yr holl ddata cael ei gasglu yn anhysbys.  Mae gwybod fod holiaduron yn anhysbys a bod eu henwau ddim am gael ei ddefnyddio wrth drafod y data yn annog pobl i fod yn fwy gonest wrth ateb (Patten, 1998). Mae hefyd yn hawdd cyfuno holiaduron gydag offer ymchwil eraill, er enghraifft trwy gynnal cyfweliadau er mwyn cael gwybodaeth ddyfnach yn seiliedig ar y data daeth o’r holiaduron (Mathers et al, 2007). Er bod nifer o fanteision i ddefnyddio holiaduron, mae’n bwysig bod yr ymchwilydd yn ystyried y materion a drafodwyd er mwyn ei ddefnyddio yn effeithiol. Fodd bynnag mae cyfyngiadau yn gallu codi wrth ddefnyddio holiadur, er enghraifft nid yw’n bosib holi cwestiynau ychwanegol am ateb sydd wedi cael ei roi gan gyfranogwr felly mae’n anodd cael esboniad dros ateb neu gael ateb mwy dwfn (Mathers et al, 2007). Gall cwestiynau cael eu camddeall mewn holiadur ac mae hynny yn arwain at dderbyn ateb sydd ddim yn berthnasol i’r ymchwil ac mae hyn yn golygu fod y data ddim yn mor ddibynadwy. Dangosir hyn felly ei fod yn bwysig sicrhau bod y cwestiynau wedi cael eu geirio yn addas ar gyfer y cyfranogwyr (Munn & Drever, 1990). Bydd yr holiadur yn cael ei yrru i athro er mwyn darparu’r hyblygrwydd iddynt ei gwblhau pryd mae’n gyfleus iddyn nhw.
Mae cyfweliad yn effeithiol er mwyn casglu barn pobl mewn sefyllfa lai ffurfiol, felly gallai fod yn fwy addas ar gyfer plant. Gan fod cyfweliadau yn gallu bod yn un i un, mae’n bosib cael gwybodaeth fwy personol, cyn belled a bod y wybodaeth yn cael ei gadw yn anhysbys. Bydd plant yn ei gweld yn haws i rannu eu barn ar lafar felly fe fyddai’n haws casglu gwybodaeth fwy manwl (Adams & Cox, 2008). Wrth gynnal cyfweliad, mae’n bosib gofyn cwestiynau ychwanegol er mwyn cael esboniad i ateb sydd wedi cael ei roi neu geisio cael ateb dyfnach. Mae hefyd yn bosib ail eirio cwestiwn os mae’r cyfranogwr wedi camddeall neu ddim yn deall ac mae hyn yn gwneud y data yn fwy dibynadwy (Hüseyin, 2009).  Wrth gynnal cyfweliad mae’n hanfodol cymryd nodiadau neu recordio’r cyfweliad er mwyn cofnodi beth sydd wedi cael ei ddweud. Wrth gymryd nodiadau mae’n bosib y byddai sylw’r cyfwelydd yn cael ei dynnu oddi ar yr atebion sy’n cael eu rhoi ac fe allai hyn effeithio ar ddilysrwydd yr atebion (Opdenakker, 2006). Bydd y cyfweliadau yn cael ei gynnal gyda phlant er mwyn gwneud hi’n haws iddyn nhw roi ateb manwl a rhannu eu barn.
Casglwyd y wybodaeth drwy fynd i mewn i ysgol am ‘diwrnod ymchwil’. Cafodd holiadur ei yrru i un athro blwyddyn 4 a 5 cyn i’r ymchwilydd fynd i’r ysgol. Cafodd cyfweliadau eu gwneud gyda phlant mewn parau fesul tri grŵp. Dewiswyd y cyfranogwyr ar gyfer y cyfweliad ar hap er mwyn cael sampl teg. Cafwyd nodiadau eu cymryd yn ystod y cyfweliad wrth i’r dysgwyr ateb. Ni chafwyd y cyfweliad ei recordio ond argymhellir recordio'r cyfweliad os byddai’r cyfweliad yn cael ei gynnal eto er mwyn sicrhau bod y wybodaeth yn fwy manwl gywir. Er hyn, mae’r nodiadau a gafodd eu cymryd yn fanwl. Wrth gynnal yr ymchwil cafodd ffurflen moeseg ei lenwi er mwyn sicrhau bod canllawiau BERA yn cael eu dilyn. Roedd yr ymchwilydd yn ei wneud yn glir bod y cyfranogwyr yn gallu tynnu allan o’r ymchwil ar unrhyw bryd ac nid oedd yna unrhyw oblygiadau i ateb unrhyw un o’r cwestiynau. Cafodd hyn ei ddweud ar lafar gyda’r cyfweliad ac yn ysgrifenedig ar ddechrau’r holiadur. Cafodd caniatâd a chydsyniad y cyfranwyr ei gymryd gan gael dirprwy bennaeth i lenwi ffurflen caniatâd a trwy esbonio i’r cyfranwyr beth oedd yr ymchwil a gofyn a oedden nhw’n hapus i gymryd rhan.
Canlyniadau a Thrafodaeth 
Ar ôl cynnal y cyfweliadau gyda’r dysgwyr, darganfyddwyr bod y dysgwyr yn fwyaf hapus i ateb cwestiynau pan mae’n cael ei wneud mewn ffordd hwylus neu ddiddorol, er enghraifft gan ddefnyddio ffyn lolipop neu ddefnyddio gemau gwahanol neu feddwl – paru – rhannu (gweler atodiad 1). Mae meddwl, paru, rhannu yn rhoi cyfle i dysgwyr i feddwl am atebion a rhannu syniadau felly mae nhw’n mwy debygol o fod yn hyderus i ateb (Sampsel, 2013) a mae o hefyd yn helpu i disgyblion feddwl yn gritigol (Fauzi, et al , 2020), sy’n un o manteision defnyddio cwestiynu fel techneg AagD fel a nodir yn yr adolygiad llenyddiaeth (Wilen, 1987). Darganfyddwyd fod y dysgwyr yn hoffi hyn oherwydd roeddwn nhw’n cael digon o amser i feddwl am ateb hefyd, mae hyn yn rhywbeth mae Arslan, 2006 yn honni sy’n bwysig hefyd. 
Nododd un disgybl hefyd eu bod nhw’n hoffi pan oedd gem yn cael ei chwarae lle'r oedd yr athro yn taflu tegan atynt ac yna gofyn cwestiwn. Nododd yr athro yn yr holiadur fod y gem yma yn caniatáu iddynt wahaniaethu’r cwestiwn fel ei fod yn addas ar gyfer y disgybl penodol ond wrth wneud y cwestiynu yn hwyl i’r disgyblion. Nodwyd yn yr adolygiad llenyddiaeth ei fod yn bwysig fod gwahaniaethu yn digwydd wrth gwestiynu er mwyn cynyddu ymateb cadarnhaol y dygwyr (Dudley & Osvath, 2016). Mae’n amlwg o’r ymchwil fod hyn yn profi yn effeithiol oherwydd mae’r dysgwyr yn teimlo’n fwy hyderus i ateb yn y sefyllfa yma.  Mae’n ymddangos bod y dysgwyr yn teimlo’n fwyaf hyderus i ateb cwestiwn os maen nhw’n cael trafod gyda ffrind neu os mae ganddynt yr opsiwn i edrych mewn llyfr neu ar y waliau am ateb, dywedodd rhai cyfranwyr hefyd eu bod nhw’n hoffi’r opsiwn o ffonio ffrind i gael ateb cwestiwn, nodir Wilen (1987) ei fod yn bwysig i ddarparu ‘ffordd allan’ i ddysgwyr yn enwedig wrth ddefnyddio dulliau cwestiynu ar hap. Dywedodd yr athro fel cyfranogwr ei bod nhw’n hoff o gwestiynu ar hap neu ofyn am ateb gan y dysgwyr sydd heb law i fyny oherwydd mae’n galluogi nhw i wirio os mae’r dysgwyr wedi deall a gofyn i’r dysgwyr sydd ddim yn dueddol o fod hefo llaw i fyny. Nid oedd hyn yn mor boblogaidd gyda’r dysgwyr ac roedden nhw’n teimlo’n nerfus i ateb yn anghywir. Ond nid oedden nhw’n deall pam roedd yr athro yn gwneud hyn ac nid oedd ganddynt y ddealltwriaeth bod cwestiynu yn helpu nhw i ddysgu. Er y pwynt negyddol hwn, roedd y rhan fwyaf o’r plant yn hoff o’r ffaith bod ganddynt yr opsiwn i ‘ffonio ffrind’ ac roedden nhw’n ymwybodol ei fod yn iawn i gael ateb yn anghywir. Mae gadael plant i wybod ei fod yn iawn i fod yn anghywir yn cael ei gydnabod fel rhan hanfodol o addysg (Fisher, 2005).  
Nid oedd pob plentyn yn teimlo’n gyfforddus i ddweud eu bod nhw ddim yn gwybod yr ateb, dywedodd un eu bod nhw’n teimlo cywilydd. Ond dywedodd y disgyblion eraill bod nhw yn teimlo’n gyfforddus oherwydd maen nhw’n gallu ffonio ffrind. Mae Wilen yn dweud ei fod yn bwysig sicrhau bod plant yn deall bod ffordd allan er mwyn osgoi codi cywilydd, mae’n amlwg fod y plant sy’n deall ei fod yn iawn i fod yn anghywir ond mae’r gwrthwyneb hefyd yn wir. Felly mae’n ymddangos fod hyn yn gallu effeithio ar hunan hyder a lles y dysgwyr. 
Nodir gan yr athro fel cyfranogwr fod cwestiynu yn cael ei ddefnyddio'r un faint ym mhob maes dysgu a bod angen cyfuniad o gwestiynu ar ddechrau, canol a diwedd gwersi iddo fod yn effeithiol. Ond dywedodd hefyd ei bod nhw’n ofalus i beidio gor cwestiynu oherwydd gall hyn drysu’r disgyblion, mae hyn yn rhywbeth sy’n cysylltu â’r adolygiad llenyddiaeth gan Cotton (1988).
Nododd yr athro eu bod nhw’n defnyddio cwestiynu er mwyn mesur dealltwriaeth y dysgwyr a hefyd wrth farcio gwaith er mwyn herio’r disgyblion ym mhellach. Dywedodd y dysgwyr fod yr athro yn rhoi cwestiynau ar ddiwedd eu gwaith ar ôl marcio, felly mae hyn yn dangos eu bod nhw’n deall fod hyn yn cael ei wneud er mwyn herio nhw. Roedd ymateb y dysgwyr i hyn hefyd yn gadarnhaol. Trwy wneud hyn, yn enwedig wrth farcio’n fyw, mae’n rhoi cyfle i blant defnyddio eu gwaith a llenwi unrhyw fylchau mae’r addysgwr yn credu mai nhw wedi methu. Mae hefyd yn golygu bod y wybodaeth yn ffres yn feddyliau’r plant ac yn fwy effeithiol i’r dysgu fel canlyniad (Richard & Richardson, 2020). Mae hyn hefyd yn rhywbeth mae estyn wedi ei nodi fel arfer effeithiol (estyn, 2022).
Nododd yr athro ei fod yn her pan mae’r dysgwyr yn cadw eu dwylo i lawr er eu bod nhw’n gwybod yr ateb, ac felly mae angen iddynt holi dysgwyr sydd ddim yn rhoi eu dwylo i fyny, ac er bod y plant wedi dweud bod nhw ddim yn hoffi hyn, mae’n ymddangos ei fod yn rhan allweddol o gwestiynu o fewn y dosbarth. 
Gall y data fod yn fwy dibynadwy os byddai sampl mwy wedi cael ei ddefnyddio, oherwydd dim ond un addysgwr a chwe dysgwr cafwyd eu defnyddio fel cyfranogwyr. Fe fysa sampl mwy wedi gallu cael eu defnyddio er mwyn casglu amrywiaeth mwy o farnau. Gallai’r ymchwil cael ei ehangu ymhellach hefyd gan ddefnyddio amrywiaeth mwy eang o offer ymchwil, er enghraifft cynnal cyfweliad gydag addysgwr/addysgwyr a rhannu holiadur i’r dysgwyr. Opsiwn arall fyddai i arsylwi’r dechneg o gwestiynu o fewn y dosbarth yn ystod y dydd a chyfweld y dysgwyr yn ystod y dydd.  Er mae mwy o hyder yn y canlyniadau oherwydd maen nhw’n cyd-fynd ag ymchwil academaidd arall. Roedd yr ymchwil yn foesegol oherwydd mae’r canlyniadau o’r holiadur a’r cyfweliadau yn cael ei gadw yn hollol anhysbys ac yn gyfrinachol. Roedd gan bob cyfranogwr hefyd yr opsiwn i dynnu allan, roedd gan y dysgwyr cardiau coch a gwyrdd yn ystod y cyfweliad ac roedd yr ymchwilydd yn gofyn iddynt ddangos cerdyn coch os nad oedden nhw eisiau cymryd rhan. Mae’n bosibilrwydd fod y dysgwyr yn rhoi atebion roedden nhw’n credu roedd yr ymchwilydd neu eu hathro eisiau ei glywed yn hytrach a'u barn onest, ond mae’n ymddangos fod y data a gasglwyd yn amrywio o ran gadarnhaol a negyddol felly mae’n bosib fod hyn ddim wedi bod yn broblem fawr.  
Casgliad 
Nodau’r ymchwil oedd darganfod sut mae cwestiynu yn cael ei ddefnyddio yn yr ystafell ddosbarth, pryd mae’n cael ei ddefnyddio, sut mae’n helpu’r athrawon a’r disgyblion a sut mae’n gwneud i’r plant deimlo pan mae’n cael ei ddefnyddio mewn ffyrdd gwahanol. Darganfyddwyr fod cwestiynu yn helpu gwella dealltwriaeth dysgwyr o’r hyn sy’n cael ei addysgu iddynt ac mae hyn yn cael ei wneud orau wrth i ddulliau creadigol cael eu defnyddio ac wrth i’r cwestiynau cael eu cynllunio a gwahaniaethu yn effeithiol (Dudley & Osvath, 2016). Mae’n amlwg fod cwestiynu yn rhan allweddol o AagD ac wrth holi’r addysgwr darganfyddwyr fod hyn yn cael ei wneud yn aml o fewn y dosbarth, roedd hyn hefyd yn rhywbeth roedd y dysgwyr yn ei gydnabod. Bydd yr astudiaeth yma yn gwella fy arfer proffesiynol o fewn y dosbarth oherwydd mae gennyf gwell dealltwriaeth o sut o gwestiynu yn effeithiol. Mae gennyf gwell dealltwriaeth o sut i wneud cwestiynu nid yn unig yn rhan o’r wers ond yn rhan ddiddorol o’r wers, a hynny drwy holi’r disgyblion am beth maen nhw’n mwynhau. Byddaf hefyd yn cymryd y profiad o gyfweld disgyblion i ffwrdd ac yn defnyddio hyn yn y dyfodol er mwyn gwella fy arfer proffesiynol o fewn y dosbarth i weld beth sy’n gweithio’n dda. Pe byddwn yn cyfweld dysgwyr eto buaswn yn recordio'r cyfweliad er mwyn cael cofnod gwell o’r cyfweliad a gallu creu trawsgrifiad mwy manwl gywir, er bod fy nodiadau yn fanwl, hoffwn gael mwy o hyder ynddynt.

